राष्ट्रपति पौडेलले लमजुङ आएर भने, ‘लाग्दछ मलाई रमाइलो, मेरै पाखा पखेरो’
राष्ट्रपति रामचन्द्र पौडेलले सुदृढ गणतन्त्र, सवल अर्थतन्त्र, सम्मुन्नत र समृद्ध विकसित आधुनिक नेपाल नै नेपालीको चाहना भएको बताएका छन् । 
राजनीतिक दल, सरकार र नीति निर्माताहरूले यसलाई भुल्न नहुने उनको भनाइ छ ।
लमजुङ — राष्ट्रपति रामचन्द्र पौडेलले सुदृढ गणतन्त्र, सवल अर्थतन्त्र, सम्मुन्नत र समृद्ध विकसित आधुनिक नेपाल नै नेपालीको चाहना भएको बताएका छन् । राजनीतिक दल, सरकार र नीति निर्माताहरूले यसलाई भुल्न नहुने उनको भनाइ छ । लमजुङ सदरमुकाम बेंसीसहरमा शुक्रबारदेखि सुरु भएको आठौं लमजुङ महोत्सवको उद्घाटन र लमजुङ भ्रमण वर्ष २०८१ को उद्घाटन गर्दै उनले राजनीतिक परिवर्तनपछिको मुलुकको आवश्यकता अर्थतन्त्रलाई चलायमान, गतिशील र सुदृढ बनाएर तीव्र देश विकासको जनताको चाहनालाई पूरा गर्नु रहेको बताए ।‘मुलुकमा उत्पादन, रोजगारी बढाएर आयात घटाउने तथा निर्यात बढाउनेतर्फ अब हामीले विशेष ध्यान दिनुपर्छ । त्यसका लागि श्रम गर्नेको सम्मान गर्ने संस्कृति बसाल्नु अनिबार्य छ,’ उनले भने, ‘कृषि, पर्यटन, जलस्रोत र उद्योग व्यवसायको विकासबाट नै औद्योगिकरणको मार्ग प्रशस्त गर्न सक्दछौं । जुन संविधान र संघीय लोकतान्त्रिक गणतन्त्रको लक्ष्य हो ।’छिमेकी जिल्ला आएका उनले लमजुङ आफ्नो कर्मथलो समेत भएको बताउँदै भने, ‘यहाँको जस्तो जमिन रसिलो छ, मान्छे रसिला र पाखा पखेरा हँसिला छन् । आफैं हुर्के बढेको, संघर्ष र आन्दोलनका उकाली ओराली पनि गरेको, यही सुन्दर प्रकृति, संस्कृति र पाखापखेरा देखेपछि मलाई भन्न मन लाग्छ, माधव घिमिरेको स्वरमा लाग्दछ मलाई रमाइलो, मेरै पाखा पखेरो । हिमालचुली मुन्तिर पानी भर्ने पँधेरो ।’निजी क्षेत्रसागको सहकार्यमा पर्यटन क्षेत्रलाई आवश्यक जनशक्ति विकास तथा मौलिक कला, संस्कृति, सम्पदा र रैथाने उत्पादनलाई पर्यटनसंग आवद्ध गराउनुपर्नेमा उनले जोड दिए । ‘यहाँको उत्पादन, उत्पादकत्व र यस क्षेत्रको आर्थिक उन्नतिमा निजी क्षेत्रको नेतृत्वदायी भूमिका स्थापित गर्नुपर्ने आवश्यकता छ,’ उनले भने । उनले जलविद्युतका धेरै आयोजनाहरू यस क्षेत्रमा निर्माण भइरहेकाले भविष्यमा ऊर्जाको आपूर्ति सहज हुने हुँदा यस क्षेत्रमा उद्योग स्थापना गर्ने वातावरण समयमै सिर्जना गर्नु उपयुक्त हुने धारणा राखे ।देशका विभिन्न भागमा हुने महोत्सव तथा मेला पर्वहरूले उक्त क्षेत्रका धर्म, कला, सस्कृंति, परम्परा संरक्षण साथै सम्वर्द्धन तथा त्यस क्षेत्रको पर्यटन, व्यवसाय तथा उत्पादनको प्रवर्द्धन, औद्योगिक, पूर्वाधार परियोजनाका लागि लगानीमैत्री वातावरणसमेत सिर्जना गर्न महत्वपूर्ण भूमिका खेल्नेमा राष्ट्रपति पौडेलले विश्वास व्यक्त गरे ।‘भौगोलिक रूपमा नेपालकै मध्यभागमा रहेको लमजुङ अनुपम प्राकृतिक सौन्दर्य, आस्थाका धरोहरका रूपमा धार्मिक सम्पदाहरू, गौरवपूर्ण ऐतिहासिक गाथा, लोकतान्त्रिक राजनीतिक आन्दोलनको उर्वर भूमि, साहित्य तथा सास्कृतिक पक्षका दृष्टिले पनि आकर्षणको केन्द्रमा रहेको छ,’ उनले भने ।उनले २००७ सालको परिवर्तनको पूर्वसन्ध्यामा जातीय भेदभाव, छुवाछुतविरुद्ध सामाजिक आन्दोलनको चम्किलो जागरण बनेको हलोक्रान्ति यही भूमिबाट उब्जिएको प्रसंग उल्लेख गर्दै उनले राजनीतिक चेतनाका लागि ब्राम्हणहरूले चलाएको सामाजिक जागरणको अभियानले राणा शासनको जग नै हल्लाइदिएको र यहीबाट प्रजातन्त्रको उज्यालो प्रकाश पहाडी कन्दरामा फैलिएको दाबी गरे ।उनले आजको नेपालमा लमजुङ लुकेको सम्पत्ति (हिडन ट्रेजर) को रुपमा रहेको र यहाँको हावापानी माटो र सिंगो प्रकृति अनुपम रहेको भन्दै कृषि क्रान्ति, पर्यटनको विस्तार र जलस्रोतको विकास लमजुङको सशक्त आधार रहेको बताए । ‘यहाँको अन्तरनीति सम्भावनालाई उजागर गर्न सके समृद्धिको स्वर्ग यही भेटिन्छ, रोजगारी र आम्दानीको खोजीमा देश विदेशमा भौतारिरहनु पर्दैन,’ उनले भने ।उनले विश्वमै उत्कृष्ट पर्यटकीय पदयात्राको ख्याती कमाएको चक्रीय अन्नपूर्ण पदमार्गको प्रवेशद्वारका कारण आवश्यक सुविधा र पूर्वाधार खडा गरी यसले पर्यटन व्यवसायबाट लाभ लिन सक्ने प्रशस्त सम्भावना रहेको उल्लेख गरे । आन्तरिक पर्यटनको केन्द्र बनेको घलेगाउँ, काउलेपानी, भुजुङसहितका गाउँ तथा होमस्टेमात्रै नभएर गाउँसहर, बेंसीसहर, राइनासटार, भोर्लेटार हुँदै चितीदेखि चसंकूसम्म, घनपोखरादेखि डाँडाकुन्छासम्म र विचौरदेखि रिस्ति रम्घासम्मका पुराना नामी गाउँहरूले यहाँको मनोरम ऐतिहासिक आकर्षणको आयामलाई बढाइदिएको दाबी गरे ।